Losskakel-krisis: As Lambie net kon helpFoto: AFP. Die Springbokke sit tans met ŉ losskakel-kopseer waarvoor nie eens die sterkste hoofpynpil sal help nie. Handré Pollard is op die krukkelys, Elton Jantjies moet eers nog ŉ paar dinge uitsorteer, Damian Willemse is seker meer van ŉ senter as ŉ no. 10-speler en Johan Goosen het nog nie juis die wêreld aan die brand gespeel sedert hy sy terugkeer ná ŉ besering gemaak het nie. Tog kan dit seker nie veel skade doen om op ŉ verbeeldingsvlug of twee te gaan nie. En ja, as is inderdaad verbrande hout, maar as ŉ sekere Patrick Jonathan Lambie nog rugby gespeel het, was hy dalk nou die regte pil vir die Bokke se losskakel-kopseer. Die begaafde agterspeler het in Januarie 2019 ná ŉ reeks harsingskudding-verwante beserings sy uittrede uit alle rugby aangekondig. In die aanloop tot daardie moeilike besluit het hy die Springbokke in 56 toetse verteenwoordig, die All Blacks met ŉ strafskop van 52 m op Ellispark gesink en ŉ spul wedstryde vir die Haaie in Durban gewen. You can't build up to a Springboks vs All Blacks match in Johannesburg without reliving ???????????????? Pat Lambie penalty ???? pic.twitter.com/F9yEXF7FJt — SuperSport ???? (@SuperSportTV) August 13, 2022 Hy het Maandag sy 32ste verjaardag gevier – die aantreklike jong man wat meisies se knieë lam gemaak het en ouens oortuig het om ŉ sekere sjampoe-handelsnaam aan te skaf, sou nou ŉ talentvolle rugbyspeler met emmersvol ervaring gewees het. Louis Boshoff, wat destyds saam met Lambie in die Springbokke se o.20-groep was, meen dat die oudleerling van Michaelhouse nou al meer op daardie einste ervaring sou staatmaak om in drukkoker-situasies die wa deur die drif te trek. Pat Lambie. Foto: Facebook. “In alle eerlikheid glo ek dat spelers een of ander tyd ŉ plafon bereik waar hulle vaardighede – veral wat spoed en beweeglikheid betref – nie meer met rasse skrede verbeter nie,” het die belowende afrigter vandeesweek gesê. “Dit is dan wanneer ervaring ŉ deurslaggewende rol begin speel. Wanneer jy gekondisioneer is om op die hoogste vlak van die sport te speel, sorg ervaring dat jy oor meer tyd beskik om die regte besluit te maak.” Maar sou ŉ speler soos Lambie se talent nie in die huidige Springbok-span vermors word nie? Die Bokke se wedstrydbloudruk is immers deesdae op verdediging en taktiese (lees soms doellose) skopwerk geskoei. Nie noodwendig nie, meen André Pretorius. “Ek dink Lambie sou baie goed by ons huidige spelpatroon ingeskakel het, terwyl hy ook vir die nodige variasie sou kon sorg. Sy geleerde skopvoet en akkurate stelskopwerk sou net so goed gewerk het,” het die oud-Springbok vir Maroela Media gesê. Pretorius stem saam dat die voormalige Haaie-ster nou meer gevaarlik as ooit sou gewees het. Pat Lambie (Foto: theepochtimes.com) “Hy was ŉ baie professionele speler en hy het goed na sy lyf gekyk – veral wat herstel- en oefenwerk betref. ” Maar, sal die rusbank-kenner uitwys, was Lambie nie dalk ŉ bietjie té veelsydig nie – hy het dan tussen losskakel en heelagter vir die Bokke rondgespring? Soms kan ŉ mens egter net ŉ vraag met ŉ vraag beantwoord: Wat van die All Blacks se Beauden Barrett? Dit is nie altyd maklik vir ’n speler om soomloos tussen heelagter en losskakel rond te skuif nie, behalwe as jy die talente van ŉ Barrett of ’n Lambie het wat ewe gemaklik in albei dié spesialis-posisies toetsrugby gespeel het. “Vir my was Pat se veelsydigheid en bestendige spel sy groot sterk punte. Daar was nie juis ŉ aspek van sy spel wat as ŉ swak punt uitgestaan het nie.” Tog is dit alles pure wensdenkery en Lambie sal nie soos ŉ wafferse ridder op ŉ wit perd die Springbokke se losskakel-krisis kan ontlont nie. Wie moet dan die no. 10-trui teen Frankryk en kie dra? “Damian Willemse,” is Pretorius se antwoord.